Tykkäättekö otsikostani? Keksin tuon ihan itse.

Olen kirjoittanut tänne blogiin vaikka kuinka monet kerrat siitä, että kaupan omat merkit ovat aivan samaa tavaraa kuin merkkituotteetkin. Yleensä.

Koska rautalanka ei aina riitä, väännän tänään tästä niin sanotusti rautakankea. Käytän tässä lempiesimerkkiäni kaupan omalla merkistä varustetusta tuotteesta – Pirkan pinaattilettuja.

Pyrkimyksenäni tänään on todistaa, että Pirkan pinaattiletut ja Atrian pinaattiletut ovat aivan samaa tavaraa.

Kirjaimellisesti ainoa ero Pirkan ja Atrian pinaattiletuissa on pakkauksen päälle painettu kuva. Ja hinta.

Aloitetaan siitä, että nämä ovat samaa tavaraa. Katsotaanpa alla olevaa kuvaa ja näitä pakkauksia (Kuva 1). Eikö näytäkin samalta?

Okei, tiedän mitä ajattelette. Ovatko nuo pakkaukset oikeasti samankokoisia. Otin varmuuden vuoksi kuvan myös niin, että toinen pakkaus on ylösalaisin (Kuva 2.) Kuten huomaatte, pakkauksen koot ovat identtiset.

“Mutta Markus” – te kysytte – “Eihän pakkausten paino suinkaan ole sama”. Kyllä, myös pakkausten paino on sama. Ohessa kuva pakkauksen kannesta. Molemmissa pakkauksissa on 400 grammaa pinaattilettuja (ks. Kuva 3).

Voin tarvittaessa ottaa pakkauksista kuvan tarkuusvaa’an päällä jos saan sellaisen lainaan kaveriltani.

Toivon kuitenkin, että olen kyennyt todistamaan, että pakkausten ulkoinen koko ja massa on identtinen.

Edetään seuraavan vaiheeseen eli sisältöön.

Atrian pinaattiletut koostuvat seuraavista raaka-aineista: Ainesosat: vehnäjauho, vesi, pinaatti (16 %), kananmuna, margariini (rapsiöljy, kovetettu rapsiöljy, emulgointiaineet (E 471, auringonkukkalesitiini), aromit), riisi- ja vehnätärkkelys, dekstroosi, sokeri, suola, palmuöljy, vehnä- ja maitoproteiinivalmiste, nostatusaineet (E 450, E 500), aromit (mm. kerma).

Otin varmuuden vuoksi raaka-aineista vielä kuvan Atrian sivuilta (ks. Kuva 4).

Pirkan pinaattilettujen valmistusaineet ovat: VEHNÄjauho, vesi, pinaatti 16 %, KANANMUNA, margariini (rapsiöljy, vesi, kovetettu rapsiöljy, emulgointiaineet (E 471, E322 auringonkukkalesitiini), aromit), riisi- ja VEHNÄtärkkelys, dekstroosi, sokeri, suola, palmuöljy, VEHNÄ- JA MAITOPROTEIINIvalmiste, nostatusaineet (E450, E500), aromit (mm. KERMA).

Otin varmuuden vuoksi kuvan myös Pirkan pinaattilettujen raaka-aineista Pirkan sivuilta (ks. Kuva 5).

Tiedän mitä ajattelette, silmämääräisesti katsoen valmistusaineissa on eroja. Olette oikeassa. Laitetaan nämä valmistusaineet vierekkäin.

Pirkka Atria VEHNÄjauho

vesi

pinaatti 16 %

KANANMUNA

margariini (rapsiöljy, vesi, kovetettu rapsiöljy, emulgointiaineet (E 471, E322 auringonkukkalesitiini),aromit)

riisi- ja VEHNÄtärkkelys

dekstroosi

sokeri

suola

palmuöljy

VEHNÄ- JA MAITOPROTEIINIvalmiste, nostatusaineet (E450, E500)

aromit (mm. KERMA) vehnäjauho

vesi

pinaatti (16 %)

kananmuna

margariini (rapsiöljy, kovetettu rapsiöljy, emulgointiaineet (E 471, auringonkukkalesitiini), aromit)

riisi- ja vehnätärkkelys

dekstroosi

sokeri

suola

palmuöljy

vehnä- ja maitoproteiinivalmiste, nostatusaineet (E 450, E 500)

aromit (mm. kerma)

Kyllä, valmistuaineluettelossa on eroja. Pirkan pinaattiletuissa allergisoivat raaka-aineet on kirjoitettu ISOLLA KIRJAIMELLA. Lisäksi Pirkan pinaattiletuissa pinaatin määrä ei ole sulkeissa.

Jos palataan kuvaan 5, huomataan vielä viimeinen vihje. Pirkan pinaattilettujen valmistaja on Atria.

Entäpä letut itse? Palataan kuvaan 1 ja 2. Kuten huomaatte, lettujen ulkonäkö on hämmentävän samanlainen. En kuitenkaan tutkinut tätä asiaa elintarvikelaboratoriossa enkä kaksoissokkotesteissä.

Toivoisin kuitenkin, että tällä todistelulla saisin edes yhden ihmisen vakuuttuneeksi siitä, että Atrian ja Pirkan pinaattiletut ovat täysin identtisiä.

Atrian ja Pirkan pinaattiletut ovat samaa tavaraa.

Ne on molemmat Atrian valmistamia.

Ne tulevat samasta tuotantolinjasta.

Ainoa ero Pirkan ja Atrian pinaattiletuissa on tuo mitä paketin kanteen on painettu.

Hitto, nuo paketitkin ovat lähes identtisiä. Koska Atrian ja Pirkan pinaattiletut ne ovat samaa tavaraa! Samaa! Identtistä!

ATRIAN JA PIRKAN PINAATTILETUISSA EI OLE MITÄÄN EROA!

Huh. Kylläpä helpotti.

No, on näissä yksi ero. Hinta. Kaupassa Pirkan pinaattiletut maksavat 1,69 euroa ja Atrian pinaattiletut 1,85 euroa.

Hahaa. Tiedän mitä sanotte. Ei tuo ole mahdollista. Ei nyt samassa kaupassa.

No, minullapa on vielä yksi todiste (ks. Kuva 6). Kassakuitti!

Molemmat lettupaketit on ostettu tänään 10. tammikuutta 2016 kello 15:19 Hämeenlinnan K-Citymarket Hämeensaaresta.

Kerrataan vielä.

Atrian ja Pirkan pinaattiletut:

on tehty samalla reseptillä

on tehty samassa tehtaassa

on pakattu samaan pakkaukseen

Atrian ja Pirkan pinaattilettujen pakkaustenkin paino on sama.

Ainoa ero on, että kaupassa Atrian pinaattiletut ovat kalliimpia kuin Pirkan pinaattiletut.

Arman Alizadia mukaillen:

Kelatkaa, että Suomessa joka päivä tuhannet ihmiset menevät kauppaan, näkevät hyllyllä kaksi identtistä tuotetta ja päättävät valita tuotteen, jonka hinta on kalliimpi.

Näistä ihmisistä suurin osa vielä tietää, että nuo tuotteet ovat identtisesti samoja.

Silti… kaikesta tästä huolimatta… se kuluttajan käsi nappaa tuon kalliimman pinaattilettupaketin, laittaa sen koriin ja maksaa siitä enemmän.

Ps. Jos vielä yksi tällainen ihminen tulee sanomaan minulle, että “meidän taloudessa ei ole enää mitään mistä säästää”, mä räjähdän. Mä ihan oikeasti räjähdän.